সংসদীয় কমিটি গঠিত হবে দু’বছরের জন্য! পরিকল্পনা কেন্দ্রের

ওয়েব ডেস্ক : সংসদীয় স্থায়ী কমিটির (Parliamentary Committees) বর্তমান মেয়াদ এক বছর থেকে বাড়িয়ে দুই বছর করার পরিকল্পনা করছে কেন্দ্রীয় সরকার (Central Government)। এমনটাই দাবি করেছে এক সর্বভারতীয় সংবাদ মাধ্যম। প্রস্তাবটি কার্যকর হলে বিল, প্রতিবেদন ও নীতি নির্ধারণের মতো গুরুত্বপূর্ণ বিষয়ে ধারাবাহিকতা বজায় রাখা সহজ হবে এবং আরও গভীরভাবে পর্যালোচনা সম্ভব হবে।

বর্তমানে কমিটিগুলির (Parliamentary Committees) মেয়াদ শেষ হচ্ছে ২৬ সেপ্টেম্বর। এই পদক্ষেপের রাজনৈতিক তাৎপর্যও রয়েছে। কারণ কংগ্রেস সাংসদ শশী থারুর ( Shashi Tharoor) বর্তমানে বিদেশ বিষয়ক কমিটির স্থায়ী কমিটির সভাপতি পদে রয়েছেন। মেয়াদ বাড়ানো হলে তিনি আরও দুই বছর এই দায়িত্বে থাকতে পারবেন। যদিও সম্প্রতি দলের সঙ্গে তাঁর মতভেদের খবর প্রকাশ্যে এসেছে।

আরও খবর : কী কারণে পদপিষ্ট হওয়ার মতো পরিস্থিতি তৈরি হল?

মূলত, সংসদীয় স্থায়ী কমিটিগুলি স্থায়ী কাঠামোর অংশ। যেখানে লোকসভা ও রাজ্যসভার সদস্যরা নির্দিষ্ট সংখ্যায় থাকেন। এই কমিটিগুলি (Parliamentary Committees) প্রস্তাবিত আইন পরীক্ষা করা, সরকারি নীতি পর্যালোচনা, বাজেট বরাদ্দ খতিয়ে দেখা এবং সংশ্লিষ্ট মন্ত্রণালয়কে জবাবদিহির আওতায় আনার ক্ষেত্রে গুরুত্বপূর্ণ ভূমিকা পালন করে। সংসদ অধিবেশন না থাকলেও এই কমিটিগুলিকে প্রায়শই ‘মিনি পার্লামেন্ট’ বলা হয়, কারণ এরা বিস্তারিত নীতি আলোচনা ও আইন পর্যালোচনার কাজ চালিয়ে যায়।

বর্তমানে প্রতি বছর নতুন করে গঠিত হয় এই কমিটিগুলি। তবে অনেক সাংসদ,শাসক ও বিরোধী শিবির নির্বিশেষে এক বছরের মেয়াদকে যথেষ্ট মনে করছেন না। তাঁদের যুক্তি, গভীরতর গবেষণা বা বিভিন্ন বিষয়ে পর্যালোচনার জন্য অন্তত দু’বছরের মেয়াদ প্রয়োজন। যদিও সভাপতির পদে বড় পরিবর্তন না আসার সম্ভাবনাই বেশি, তবে নতুন সদস্যদের কার্যকালের মেয়াদ দ্বিগুণ হলে কমিটিগুলির কাজ আরও কার্যকরভাবে এগোবে বলে মনে করা হচ্ছে।